b'\n_START_ARTICLE_\nB\xc4\x83t\xc4\x83lia de la Toulouse (1814)\n_START_SECTION_\nB\xc4\x83t\xc4\x83lia\n_START_PARAGRAPH_\nRepliindu-se \xc3\xaencet \xc3\xaen fa\xc8\x9ba lui Wellington, Soult \xc3\xae\xc8\x99i regrupeaz\xc4\x83 for\xc8\x9bele \xc3\xaen jurul ora\xc8\x99ului Toulouse, post\xc3\xa2ndu-\xc8\x99i armata pe ambele maluri ale fluviului Garonne, \xc3\xaen parte \xc3\xaen cartierul Saint-Cyprien \xc8\x99i \xc3\xaen parte \xc3\xaen spatele Canal du Midi, c\xc3\xa2t \xc8\x99i pe \xc3\xaen\xc4\x83l\xc8\x9bimile de la Calvinet \xc8\x99i \xc3\xaen reduta Seypi\xc3\xa8res. Soult nu avea dec\xc3\xa2t 35 000 - 36 000 de oameni \xc8\x99i primise \xc3\xaent\xc4\x83rirea suplimentar\xc4\x83 a 6 000 - 7 000 de recru\xc8\x9bi total neexperimenta\xc8\x9bi._NEWLINE_Odat\xc4\x83 ajuns sub zidurile ora\xc8\x99ului, Wellington a dat ordinul general de atac pe ambele maluri, \xc3\xaen jurul orei 6 diminea\xc8\x9ba, dar aceast\xc4\x83 prim\xc4\x83 ofensiv\xc4\x83 aliat\xc4\x83 a fost respins\xc4\x83 cu pierderi grele. \xc3\x8en aceste momente sose\xc8\x99te Beresford cu un corp de armat\xc4\x83 aliat, dar f\xc4\x83r\xc4\x83 artilerie, pe care fusese obligat s\xc4\x83 o abandoneze, urmare a mar\xc8\x99ului for\xc8\x9bat pe un teren desfundat de ploi \xc3\xaendelungate. Cu toate acestea, Beresford \xc3\xaencearc\xc4\x83 o \xc3\xaendr\xc4\x83znea\xc8\x9b\xc4\x83 manevr\xc4\x83 de flancare, \xc3\xaentre Lers \xc8\x99i redutele Calvinet \xc8\x99i Seypi\xc3\xa8res, dar se apropie la doar o mie de metri de bateriile franceze \xc8\x99i focul acestora \xc3\xaei decim\xc4\x83 corpul de armat\xc4\x83. \xc3\x8en aceste momente, pentru a profita de degringolada inamicului, Soult trimite diviziile Vial, Taupin \xc8\x99i Berton \xc3\xaentr-un contraatac ce se voia decisiv, dar cei trei generali nu \xc3\xae\xc8\x99i coordoneaz\xc4\x83 atacurile \xc8\x99i \xc3\xaen plus mascheaz\xc4\x83 artileria francez\xc4\x83, care nu mai poate trage asupra inamicului. Un martor al b\xc4\x83t\xc4\x83liei noteaz\xc4\x83 c\xc4\x83 o prea mare parte din artileri\xc8\x99tii francezi erau neexperimenta\xc8\x9bi \xc8\x99i \xc8\x9binteau prost, fiind deseori nevoie ca solda\xc8\x9bii din infanterie s\xc4\x83 le serveasc\xc4\x83 drept servan\xc8\x9bi. Aceast\xc4\x83 manevr\xc4\x83 \xc3\xaei priveaz\xc4\x83 pe francezi de o victorie complet\xc4\x83, luptele \xc3\xaencheindu-se \xc3\xaen jurul orei 19, f\xc4\x83r\xc4\x83 un rezultat clar._NEWLINE_\xc8\x98tiind c\xc4\x83 a pierdut trei generali (Taupin ucis \xc8\x99i al\xc8\x9bi doi r\xc4\x83ni\xc8\x9bi) \xc8\x99i un num\xc4\x83r semnificativ de oameni, Soult decide s\xc4\x83 \xc3\xae\xc8\x99i retrag\xc4\x83 trupele \xc3\xaen ora\xc8\x99 pe data de 11, pentru ca pe 12 aprilie s\xc4\x83 \xc3\xael evacueze, \xc3\xaendrept\xc3\xa2ndu-se spre Villefranche. Pierderile lui Wellington au fost semnificativ mai mari (peste 4 500 de oameni), astfel c\xc4\x83 Ducele nu a reluat ostilit\xc4\x83\xc8\x9bile imediat.'